Joan Busquets i Cornet, que ja havia exercit des dels inicis un paper destacat al taller familiar i en 1880 apareix com a soci majoritari a les fonts comptables, amb un 47% del capital, succeeix el seu germà Josep en la direcció de l’obrador barceloní d’ebenisteria, que, fundat el 1840, assolí un prestigi elevat el darrer quart de segle. Joan Busquets, com a fundador del Foment de les Arts Decoratives, n'exercí el càrrec de vicepresident del 1903 al 1907. L'any 1888 passa a ser el cap de taller, amb el títol d'ebenista-tapisser, i l'empresa passa a denominar-se "Casa Juan Busquets". Aquest mateix any, a l'Exposició Universal de Barcelona, Joan Busquets i Cornet guanya una medalla d'or per la bona instal·lació i per distingir-se en els treballs de tapisseria. En el marc de la "Febre d'or", el negoci va créixer fent necessària l'ampliació del taller. El 1898 comença a aparèixer a la premsa la denominació "Joan Busquets i Fill". El nom fa referència al seu fill Joan Busquets i Jané, que es va formar a l'Escola de la Llotja de Barcelona com a ebenista i tècnic de disseny de mobiliari, i que acabarà fent-se càrrec del negoci familiar.